Wiki+στην+εκπαιδευτική+διαδικασία

Τι εφαρμογή μπορεί να έχει ένα wiki στην εκπαίδευση;
Αν λέγαμε ότι οι δυνατές εφαρμογές των wiki είναι απεριόριστες θα φαινόταν υπερβολικό; Όμως δεν είναι, και να γιατί! Με τα wiki μπορεί να υλοποιηθεί, άμεσα και διαδραστικά, οποιοδήποτε κοινό έργο συναποφασιστεί από μια ομάδα ανθρώπων. Το ενδιαφέρον της παραγωγής του έργου με το εργαλείο αυτό βρίσκεται στο ότι όλα τα μέλη της ομάδας έχουν ίσα δικαιώματα στην παραγωγή του, η συμβολή τους αποτυπώνεται στην ιστοσελίδα, και επίσης ότι δίνεται η δυνατότητα-κατά την πρόοδό του, να αναθεωρείται ο τρόπος δουλειάς και η οργάνωσή της. Επίσης είναι ιδιαίτερα σημαντικό, ότι τόσο τα μέλη της ιστοσελίδας, όπως και ο επισκέπτης της, μπορούν να βλέπουν κάθε στιγμή, τις διαφορετικές φάσεις της εξέλιξης της εργασίας- και ειδικά τα μέλη, να την αναθεωρούν και να επιστρέφουν σε παλιότερες επιλογές, που είχαν απορρίψει, καθώς αυτές δεν έχουν χαθεί. Μοιάζει τόσο πολύ η πορεία με την οποία στήνεται ένα κοινό έργο με το wiki, με τον τρόπο με τον οποίο αναπτύσσεται η επιστήμη ως κοινό έργο, (μέσα από αναθεωρήσεις, ανταλλαγή ιδεών και επιχειρημάτων κλπ), έτσι ώστε το εργαλείο αυτό να αποτελεί εξαιρετικό μέσο διδασκαλίας και εκπαιδευτικό προϊόν ταυτόχρονα. Ενδεικτικές -και μόνο- εφαρμογές του wiki στην εκπαίδευση είναι οι ακόλουθες:


 * 1) Με τα wiki μια ομάδα εκπαιδευτικών μπορεί να κατασκευάσει ένα δικτυακό τόπο στον οποίο καταγράφονται οι δυσκολίες στη διεξαγωγή ενός μαθήματος, οι εναλλακτικές ιδέες των μαθητών, οι διδακτικοί χειρισμοί για την άρση τους.
 * 2) Με τα wiki μια ομάδα εκπαιδευτικών μπορεί να συλλέξει παντοειδές διδακτικό υλικό (ασκήσεις, προβλήματα, εικόνες, animation, video, σχέδια μαθήματος, θέματα κλπ) που να εμπλουτίζεται και να αναθεωρείται συνεχώς από τα μέλη της.
 * 3) Με τα wiki ένας εκπαιδευτικός μπορεί να κάνει μια ιστοσελίδα του μαθήματός του που να περιέχει σημειώσεις, πρόσθετες πηγές αλλά και ερωτήματα και ασκήσεις προς τους μαθητές του, οι οποίοι ανταποκρίνονται απαντώντας στον ίδιο τον χώρο που η ιστοσελίδα παρέχει.
 * 4) Με τα wiki μπορούν οι μαθητές μιας τάξης να καταγράψουν τα διαδοχικά βήματα ενός πειράματος που εκτέλεσαν, να παραθέσουν φωτογραφίες, video, που τράβηξαν, πίνακες με στοιχεία που επεξεργάστηκαν, συμπεράσματα στα οποία κατέληξαν κ.α.
 * 5) Με τα wiki μπορούν οι μαθητές μιας τάξης να οργανώσουν την εργασία τους σε μια έρευνα που τους ανατέθηκε και να παρουσιάσουν τα αποτελέσματά της, στο δίκτυο.
 * 6) Με τα wiki μπορούν οι μαθητές μιας τάξης να καταγράψουν και να αναρτήσουν τις εντυπώσεις τους από μια σχολική επίσκεψη στο πεδίο, σε κάποιο ερευνητικό κέντρο, σε ένα μουσείο κλπ.